Lorenzo Carboncini (født 22. september 1976 i Empoli, Italien) er en italiensk tidligere roer. Carboncini vandt ved OL 2000 i Sydney (sammen med Valter Molea, Riccardo Dei Rossi og Carlo Mornati) en sølvmedalje i disciplinen firer uden styrmand. Italienerne blev i finalen kun besejret af den britiske båd, mens Australien sikrede sig bronzemedaljerne. Han deltog også ved både OL 1996 i Atlanta, OL 2008 i Beijing og OL 2012 i London, uden dog at vinde medalje ved nogen af disse lege. Carboncini vandt desuden en VM-guldmedalje i firer med styrmand ved VM 2004, og sikrede sig desuden hele 10 VM-sølv- og bronzemedaljer gennem karrieren.